## Rješenje Agencije za zaštitu tržišnog natjecanja, klasa: UP/I 430-01/13-02/010, urbroj: 580-09-1/43-2013-006 od 9. svibnja 2013.

### NN 64/2013 (28.5.2013.), Rješenje Agencije za zaštitu tržišnog natjecanja, klasa: UP/I 430-01/13-02/010, urbroj: 580-09-1/43-2013-006 od 9. svibnja 2013.

64 28.05.2013 Rješenje Agencije za zaštitu tržišnog natjecanja, klasa: UP/I 430-01/13-02/010, urbroj: 580-09-1/43-2013-006 od 9. svibnja 2013.

AGENCIJA ZA ZAŠTITU TRŽIŠNOG NATJECANJA

1265

Agencija za zaštitu tržišnog natjecanja na temelju članka 13. stavka 4. Zakona o državnim potporama (»Narodne novine«, broj 140/05 i 49/11), u upravnom postupku davanja odobrenja na državno jamstvo sadržano u prijedlogu Programa jamstvenog fonda za prerađivačku industriju i inovacije u prerađivačkoj industriji za 2013., pokrenutom na temelju zahtjeva Ministarstva gospodarstva, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag.iur. zamjenik predsjednice Vijeća, te članovi Vijeća Vesna Patrlj, dipl.iur., Milivoj Maršić, dipl. oec. i dr. sc. Mirna Pavletić Župić, sa 138. sjednice, održane 9. svibnja 2013., donosi sljedeće:

RJEŠENJE

I. Utvrđuje se da se državno jamstvo sadržano u prijedlogu Programa jamstvenog fonda za prerađivačku industriju i inovacije u prerađivačkoj industriji za 2013. ne odnosi na državnu potporu u smislu Zakona o državnim potporama.

II. Uvjeti koji moraju biti zadovoljeni da prijedlog Programa jamstvenog fonda za prerađivačku industriju i inovacije u prerađivačkoj industriji za 2013., isključuje postojanje potpore iz točke I. izreke rješenja:

1. korisnici su mali i srednji poduzetnici koji se ne nalaze u financijskim teškoćama i čiji kreditni rejting ne može biti niži od »Dovoljne sposobnosti plaćanja« kako je to predviđeno u Odluci o objavljivanju pravila o državnoj potpori u obliku jamstva,

2. iznos jamstva pokriva do 75% glavnice i ne može biti viši od 1.500.000,00 kuna,

3. godišnja naknada za jamstvo ne neotplaćeni iznos glavnice iznosi 1,35% i plaća se početkom svake godine trajanja jamstva,

4. iznos godišnje naknade za jamstvo preispituje se svake godine i u slučaju promjene iznosa, naknada se primjenjuje na izdana i buduća jamstva.

III. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

I. Temeljem zahtjeva Ministarstva gospodarstva (dalje: Ministarstvo), klase: 310-01/12-02/187, urbroja: 526-03-01-02/1-13-11, od 11. travnja 2013., a koji se odnosi na dodjelu državnog jamstva sadržanog u Prijedlogu programa jamstvenog fonda za prerađivačku industriju i inovacije u prerađivačkoj industriji za 2013. (dalje: prijedlog Programa), Agencija za zaštitu tržišnog natjecanja (dalje: Agencija) provela je postupak sukladno članku 13. Zakona o državnim potporama (»Narodne novine«, broj 150/05 i 49/11; dalje: ZDP).

U konkretnom slučaju bilo je potrebno utvrditi sadrži li prijedlog Programa državnu potporu, budući da traženo jamstvo ne pokriva više od 75% kreditnog zaduženja.

Naime, Ministarstvo je već prethodno 18. veljače i 15. ožujka 2013., zatražilo od Agencije mišljenje u svezi prvotnih prijedloga Programa, u sklopu neupravnog postupka klase: 430-01/13-02/010, čija je dokumentacija priložena u ovom postupku. U tom smislu, Agencija je u svojim očitovanjima od 27. veljače i 20 ožujka 2013., uputila Ministarstvu naputke o načinu dopune i izmjene prvotnog prijedloga Programa sukladno Odluci o objavljivanju pravila o državnim potporama u obliku jamstva (»Narodne novine«, broj 39/09; dalje Odluka). Konkretno, ukoliko su ispunjeni svi uvjeti iz točke 3. Odluke – »Uvjeti koji isključuju postojanje državne potpore«, državno jamstvo ne smatra se državnom potporom.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila spomenutu Odluku i Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07, 119/11; dalje: Odluka o državnim potporama za sanaciju i restrukturiranje).

Također, u postupku ocijene prijedloga Programa, izvršen je uvid u Odluku o nacionalnoj klasifikaciji djelatnosti 2007. – NKD 2007. (»Narodne novine«, broj 58/07).

3. UTVRĐIVANJE ČINJENICA

3.1. U prijedlogu Programa predviđeni su opći uvjeti za provedbu izdavanja jamstava, namjena, izvori te iznos sredstava za izdavanje jamstava. Sredstva jamstvenog fonda namijenjena su za izdavanje jamstava sektorima prerađivačke industrije koji su u nadležnosti Ministarstva gospodarstva i koji obuhvaćaju odjeljke prema statističkoj klasifikaciji djelatnosti Republike Hrvatske, kao što to proizlazi iz točke I. »Opće odredbe« prijedloga Programa. Konkretno, riječ je o: proizvodnji prehrambenih proizvoda; proizvodnji tekstila, odjeće, kože i srodnih proizvoda; proizvodnji proizvoda od drva; proizvodnji kemikalija i kemijskih proizvoda, farmaceutskih proizvoda, gume i plastike i ostalih nemetalnih mineralnih proizvoda; proizvodnji metala i metalnih proizvoda; proizvodnji elektroničkih i električnih proizvoda i strojeva, te proizvodnji metala i metalnih proizvoda.

3.2. Sredstva jamstvenog fonda osigurana su u Državnom proračunu Republike Hrvatske za 2013. unutar Razdjela 049 – Ministarstva gospodarstva, Programa 3203 – Poticanje industrijskog razvitka i restrukturiranja, Aktivnosti A817044 – Jamstveni fond za industriju i inovacije, stavci 3631– Tekuće pomoći unutar općeg proračuna, u ukupnom iznosu od 18.000.000,00 kuna, kao što to proizlazi iz točke II. prijedloga Programa.

Sredstva se raspoređuju temeljem raspisanog natječaja odnosno javnog poziva županijama za iskazivanje interesa za uključivanje u Program. Kao korisnici mogu se javiti one županije koje na svom području imaju osnovane garancijske ili razvojne agencije sa uspostavljenom razvojnom shemom, a s kojima Ministarstvo sklapa ugovor.

3.3. Iznos i namjena jamstva predviđeni su u točki III. prijedloga Programa. Jamstva su namijenjena samo za male i srednje poduzetnike koja se dodjeljuju putem županijske potporne institucije (garancijske/razvojne agencije), s kojom županija sklapa ugovor. Garancijska/razvojna agencija će primljena sredstva jamstvenog fonda deponirati kod depozitne banke, s kojom će, temeljem provedenog natječaja za izbor depozitne banke, zaključiti ugovor o depozitnom računu.

Jamstvo pokriva najviše do 75% iznosa neotplaćene glavnice kredita i može se maksimalno dodijeliti u iznosu do 1.500.000,00 kuna po pojedinom korisniku, bez obzira radi li se o već postojećem poduzetniku ili poduzetniku početniku (čije poslovanje ne traje duže od 2 godine). Jamstva će se koristiti za financiranje ulaganja u materijalnu i nematerijalnu imovinu koja su nastala kao rezultat inovacije u omjeru 70% (materijalne imovine) i 30% (nematerijalne imovine) i za financiranje ulaganja u modernizaciju tehnološkog procesa; za obrtna sredstva vezana za provedbe modernizacije tehnološkog procesa do najviše 500.000,00 kuna.

3.4. Uvjeti za izdavanje jamstva sadržani su u točki IV. prijedloga Programa. Pravo na jamstvo temeljem ovog Programa imaju poduzetnici koji:

A) ulažu u materijalnu i nematerijalnu imovinu koja je nastala kao rezultat inovacije (komercijalizacija inovacije) i zadovoljavaju sljedeće kriterije

– za materijalnu imovinu: da imaju pozitivnu odluku potporne institucije, da imaju razvijen proizvod (atestiran prototip) i / ili tehnologiju, da su podnijeli zahtjev za priznanje patenta u Republici Hrvatskoj (imaju pozitivno izvješće o izvršenoj pretrazi na novost i patentibilnost) ili su pokrenuli drugi postupak zaštite industrijskog vlasništva za koji je izvršena registracija u Republici Hrvatskoj ili za koji imaju pozitivno izvješće o izvršenoj pretrazi.

– za nematerijalnu imovinu, i to pod uvjetom da u bilanci za prethodnu godinu imaju iskazanu stavku – nematerijalna imovina – izdaci za razvoj nematerijalne imovine.

Troškovi istraživanja i razvoja, izrade elaborata, studija, licenciranja i zaštite, ne smatraju se opravdanim troškovima.

B) ulažu u modernizaciju tehnološkog procesa s ciljem: proširenja već postojeće djelatnosti, širenja raznolikosti proizvodnje u smislu novih, dodatnih proizvoda, značajnih poboljšanja i modernizacije već postojećih proizvoda, proizvodnih procesa ili usluga, nabave novih tehnologija – strojeva, postrojenja i opreme za proizvodnju, mjernih i kontrolnih uređaja i instrumenata, nabave industrijskog znanja (know-how), posebnog znanja i vještina, računalnog softvera usmjerenog proizvodnji.

Pravo na podnošenje zahtjeva za jamstvo nemaju poduzetnici koji su:

a) u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje, u stečaju, u postupku likvidacije, b) koji imaju nepodmireni dug prema državnim institucijama, osim ako isti nije reguliran rješenjem Porezne uprave o obročnoj otplati uz dokaz o izvršavanju obveze po rješenju, c) koji imaju nepodmirene obveze prema zaposlenicima, d) koji ne podmiruju obveze po kreditima dodijeljenim od bivšeg Fonda za razvoj i zapošljavanje, osim poduzetnika koji su s Ministarstvom financija sklopili Ugovor o reguliranju duga po kreditu.

3.5. Zahtjev za jamstvo podnosi se potpornoj instituciji županije, s dokumentacijom koja je utvrđena Pravilnikom o uvjetima, kriterijima i načinu izdavanja jamstava za dobivanje gospodarskih kredita i načinu korištenja kredita, predviđenom u točki VII prijedloga Programa.

3.6. Naknada za jamstva predviđena je u točki VI. prijedloga Programa. Prema navedenoj odredbi, da bi se rizik nenaplate jamstva smanjio na najmanju moguću mjeru, jamstva će se odobravati poduzetnicima kojima »kreditna kvaliteta« nije niža od razine »dovoljna sposobnost plaćanja«, dok godišnji iznos naknade, koju plaća korisnik jamstva na 75% neotplaćene glavnice kredita, iznosi 1,35% i odnosi se na:

a) naknadu za korištenje jamstva kojom je određena jedinstvena naknada, izbjegavajući potrebu za pojedinačnim rangiranjem korisnika, u iznosu od 0,8%. Naknada se primjenjuje na stvarni iznos jamstva, a korisnik jamstva plaća naknadu, pri izdavanju jamstva, te početkom svake godine trajanja jamstva,

b) naknadu za obradu zahtjeva za izdavanje jamstva u iznosu od 0,2% (minimalno 200,00 kuna) od odobrenog iznosa jamstva, a korisnik je plaća na ime troškova obrade zahtjeva za kredit,

c) jednogodišnju stopu neizvršenja obveza koja je u prijedlogu Programa predviđena u iznosu 0,35%.

Ocjenu kreditne sposobnosti (kreditni rejting) poduzetnika ocjenjuju banke (zajmodavci) temeljem vjerodostojne dokumentacije, koju poduzetnik prilaže uz zahtjev za odobrenje kredita za koji jamstvo služi kao instrument osiguranja. Ocjenu kreditne sposobnosti poduzetnik (zajmoprimac) pribavlja od banke zajmodavca jednom godišnje za svaku godinu trajanja jamstva i dostavlja je županijskoj potpornoj instituciji.

Na kraju svake godine važenja Programa, Ministarstvo će temeljem stvarne stope gubitka prilagođavati iznos ukupne godišnje naknade za korištenje jamstva, izdanih i budućih, na način da se Program može samofinancirati.

3.7. Odredbe o izdavanju jamstava predviđene su u točki VII. prijedloga Programa, u kojima je predviđeno da potporne institucije za izdavanje jamstava u županiji izdaju jamstva u skladu s već navedenim Pravilnikom o uvjetima, kriterijima i načinu izdavanja jamstava za dobivanje gospodarskih kredita i načinu korištenja kredita temeljem ovog Programa.

Za kontrolu postupaka izdavanja i realizacije jamstava osnovat će se Povjerenstvo sastavljeno od dva predstavnika Ministarstva, te jednog predstavnika nadležne županije, a odluku o imenovanju za pojedinu županiju donosi ministar gospodarstva. Potporna institucija donosi odluke o odobravanju jamstava sukladno prijedlogu Programa, prema usvojenim metodologijama i postupanjima. Potporna institucija nema obvezu izdati jamstvo po podnesenom zahtjevu za jamstvo.

3.8. Instrumenti osiguranja i isplata jamstva predviđeni su u točkama VIII. i IX. prijedloga Programa. Instrumente osiguranja za izdano jamstvo propisuje potporna institucija, koja ujedno izvršava njihovu isplatu u roku i na način definiran jamstvom, sporazumom odnosno ugovorom.

4. OCJENA JE LI PRIJEDLOG PROGRAMA ISKLJUČUJE DRŽAVNU POTPORU

Prilikom ocjene je li prijedlog Programa isključuje postojanje državne potpore iz članka 3. stavka 1. ZDP-a, Agencija je ocjenjivala uvjete sadržane u Odluci u točki 3.4. – »Programi jamstva«, alineje (a), (b), (c), (d), (e) i (f).:

4.1. Sukladno točki 3.4. alineji (a) Odluke, propisano je da program mora biti zatvoren za zajmoprimce u financijskim teškoćama. Kako bi se donijela oduka treba li se smatrati da je zajmoprimac u financijskim teškoćama, uzimaju se u obzir pravila iz Odluke o državnim potporama za sanaciju i restrukturiranje. Međutim, mali i srednji poduzetnici koji postoje kraće od tri godine ne smatraju se poduzetnicima u teškoćama u tom razdoblju.

S obzirom da je u točki V. prijedloga Programa, opisanoj u točki 3.4. obrazloženja ovog rješenja, predviđeno da pravo na jamstvo, između ostalog, ne mogu koristiti poduzetnici u teškoćama u smislu Odluke o državnoj potpori za sanaciju i restrukturiranje, ispunjen je uvjet iz točke 3.4.(a) Odluke.

4.2. Sukladno točki 3.4. alineji (b) Odluke, propisao je da se opseg jamstva može pravilno izmjeriti u trenutku njegove dodjele, odnosno da jamstvo mora biti vezano uz određenu financijsku transakciju, za fiksni najviši iznos i vremenski ograničeno.

S obzirom da se iz točki II. i III. prijedloga Programa, opisanim u točkama 3.2. i 3.3. obrazloženja ovog rješenja, može utvrditi kako je jamstvo namijenjeno poduzetnicima koji su s poslovnim bankama sklopili ugovor o zajmu, može se utvrditi da je predmetno jamstvo vezano uz određenu transakciju i za određeni iznos odnosno da je vremenski ograničeno tj. primjenjuje se do povrata zajma. Slijedom navedenog, ispunjen je uvjet iz točke 3.4. alineje (b) Odluke.

4.3. Sukladno točki 3.4. alineji (c) Odluke, jamstvo ne pokriva više od 80% neotplaćenog zajma ili druge financijske obveze.

Kako bi se osiguralo da zajmodavac u stvarnosti snosi dio rizika, potrebno je u obzir uzeti sljedeće: kada se iznos zajma ili financijske obveze smanjuje tijekom vremena, na primjer zato što se zajam počeo otplaćivati, zajamčeni iznos mora se razmjerno smanjivati, na takav način da u svakom trenutku jamstvo ne smije pokrivati više od 80% neotplaćenog zajma ili financijske obveze, te da zajmodavac i jamac moraju gubitke snositi razmjerno i na jednak način.

Uvidom u točku III. prijedloga Programa, opisanoj u točki 3.3. obrazloženja ovog rješenja, razvidno je da je ispunjen navedeni uvjet iz točke 3.4. alineje (c) Odluke, budući da predmetno državno jamstvo, niti u kojem trenutku neće prelaziti više od 75% iznosa neotplaćene glavnice zajma i može se dodijeliti samo u iznosu do 1.500.000,00 kuna po pojedinom korisniku.

4.4. Sukladno točki 3.4. alineji (d) Odluke, propisano je da se za jamstvo mora platiti tržišno oblikovana cijena, odnosno tržišna premija/provizija. Naime, jamstvo ne sadrži državnu potporu kada je cijena plaćena za jamstvo barem toliko visoka kao odgovarajuća referentna vrijednost za premije jamstva koja se može naći na financijskim tržištima.

Ako se odgovarajuća referentna vrijednost za premije jamstva ne može naći na financijskim tržištima, ukupni financijski trošak zajamčenog zajma, uključujući kamatnu stopu zajma i premiju jamstva, mora se usporediti s tržišnom cijenom sličnog zajma bez jamstva.

U oba slučaja, kako bi se odredila odgovarajuća tržišna cijena trebaju se uzeti u obzir obilježja jamstva i zajma. Ovo uključuje: iznos i trajanje transakcije; osiguranje koje daje zajmoprimac i druga iskustva koja utječu na procjenu stope naplate; vjerojatnost neizvršavanja obveza zajmoprimca koja proizlazi iz njegove financijske situacije, njegovog sektora djelatnosti i očekivanja; kao i drugih gospodarskih okolnosti. Takva bi analiza ponajprije trebala omogućiti da se zajmoprimac klasificira prema ocjeni rizičnosti. Ovu klasifikaciju može pružiti međunarodno priznata agencija za rangiranje, ili ako je dostupna, unutarnja ocjena koju koristi banka koja daje zajam. Kako bi ocijenila je li premija u skladu s tržišnim cijenama, davatelj jamstva može provesti usporedbu cijena koje na tržištu plaćaju slično rangirani poduzetnici.

U točki VI. prijedloga Programa, opisanoj u točki 3.6. obrazloženja ovog rješenja, predviđeno je da se rizik ne naplate jamstva smanji na najmanju moguću mjeru i to tako da se jamstva odobravaju poduzetnicima čija »kreditna kvaliteta« nije niža od razine »dovoljna sposobnost plaćanja«, kao što je to utvrđeno u poglavlju 3.3. Odluke o jamstvima – »Vrednovanje pojedinačnih jamstava za male i srednje poduzetnike«, čija godišnja premija sigurne luke iznosi 0,8%. Slijedom navedenog, ispunjen je uvjet iz točke 3.4. alineja (d) Odluke.

4.5. Da bi se dobila pravilna i postupna ocjena može li se program jamstva sam financirati, prikladnost razine premija mora se preispitati barem jednom na godinu, na osnovi stvarne stope gubitka programa u ekonomski prihvatljivom vremenskom razdoblju, a premije je potrebno sukladno tome prilagoditi ako postoji rizik da se program više neće moći samofinancirati, sukladno točki 3.4. alineji (e) Odluke. Ta se prilagodba može primijeniti na sva izdana jamstva i/ili buduća jamstva.

S obzirom da je u točki VI. prijedloga Odluke, opisanoj u točki 3.6. obrazloženja ovog rješenja, između ostalog, navedeno da, ocjenu kreditne sposobnosti poduzetnik (zajmoprimac) pribavlja od banke zajmodavca jednom godišnje za svaku godinu trajanja jamstva, koja se dostavlja županijskoj potpornoj instituciji, odnosno da će na kraju svake godine važenja Programa, Ministarstvo temeljem stvarne stope gubitka prilagođavati iznos ukupne godišnje naknade za korištenje jamstva, izdanih i budućih, na način da se Program može samofinancirati, ispunjen je uvjet iz točke 3. 4. alineji (e) Odluke.

4.6. Iz točke 3.4. alineji (f) Odluke, proizlazi da bi tržišne premije bile sukladne s tržišnim cijenama, zaračunate premije moraju pokrivati uobičajene rizike vezne uz izdavanje jamstva, administrativne troškove programa, kao i godišnju naknadu za adekvatni kapital, čak i ako on nije prikupljen ili je samo djelomično prikupljen.

U točki VI. prijedloga Odluke, opisanoj u točki 3.6. obrazloženja ovog rješenja, navedeno je i to da godišnji iznos naknade koju plaćaju svi korisnici jamstva na 75% neotplaćene glavnice kredita iznosi 1,35% koja se plaća pri izdavanju jamstva, a nakon toga početkom svake godine trajanja jamstva. Navedeni iznos naknade, odnosi se na:

a) naknadu za korištenje jamstva u iznosu od 0,8%; b) naknadu za obradu jamstva u iznosu od 0,2% (minimalno 200,00 kuna); c) jednogodišnju stopu neizvršenja obveza koju program predviđa u iznosu od 0,35%. Slijedom navedenog, ispunjen je i uvjet iz točke 3.4. alineje (f) Odluke.

4.7. Slijedom navedenih utvrđenja iz točke 4.1. do 4.6. obrazloženja ovog rješenja, utvrđeno je da prijedlog Programa sadrži sve potrebne uvjete po kojima će se dodjeljivati jamstva, dovoljno visoka kreditna kvaliteta zajmoprimca, najviši iznos te trajanje jamstva i transparentno izvršenje Programa, čime su ispunjeni uvjeti iz točke 3.4. alineje (g) Odluke.

5. ODLUKA VIJEĆA ZA ZAŠTITU TRŽIŠNOG NATJECANJA

Pri donošenju odluke na svojoj 138. sjednici, održanoj 9. svibnja 2013., Vijeće je uzelo u obzir svu dostavljenu dokumentaciju i očitovanja, te je donijelo odluku da prijedlog Programa jamstvenog fonda za prerađivačku industriju i inovacije u prerađivačkoj industriji za 2013., ne sadrži državnu potporu u smislu ZDP-a, budući da su ispunjeni svi uvjeti iz točke 3.4. Odluke kada se državno jamstvo ne smatra državnom potporom.

Slijedom navedenog, odlučeno je kao u točkama I. i II. izreke ovog rješenja.

Vijeće svoju odluku obrazlaže na sljedeći način:

Vijeće je utvrdilo da se prijedlog Programa nije namijenjen poduzetnicima u teškoćama, sukladno Odluci o državnim potporama za sanaciju i restrukturiranje, kako je to navedeno u točki 4.1. obrazloženja ovog rješenja.

Nadalje, Vijeće je utvrdilo da se iznos državnog jamstva može pravilno odrediti u trenutku njegove dodjele i da jamstvo u svakom trenutku ne pokriva više od 75% neotplaćene glavnice za vrijeme trajanja otplate kredita, kako je to navedeno u točki 4.2. i 4.3. obrazloženja ovog rješenja.

Vijeće je utvrdilo da se prijedlog Programa temelji na realnoj ocjeni rizika, na način da, naknade koje plaćaju korisnici Programa čine samofinancirajućim, odnosno da se prikladnost razine naknade preispituje jednom godišnje na osnovi stvarne stope gubitka programa, kako je to navedeno u točki 4.4. i i 4.5. obrazloženja ovog rješenje.

Također, Vijeće je utvrdilo da zaračunate naknade predstavljaju tržišnu cijenu jamstva s obzirom da pokrivaju uobičajene rizike uz izdavanje jamstva, administrativne troškove programa, kao i godišnju naknadnu za adekvatni kapital, kako je to navedeno u točki 4.6. obrazloženja ovog rješenja.

Konačno, uzimajući u obzir sve naprijed navedeno, Vijeće je utvrdilo transparentnost prijedloga Programa, budući da sadrži sve uvjete po kojima će se dodjeljivati jamstva u budućnosti, kao što proizlazi iz točke 4.1. do 4.6. obrazloženja ovog rješenja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki III. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/13–02/010
Urbroj: 580-09-1/43-2013-006
Zagreb, 9. svibnja 2013.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 64/2013-1265